L’Ajuntament de Burjassot ofereix un curs gratuït sobre bon tracte a la Infància dedicat a professionals que treballen amb xiquets i adolescents
2025-07-24

L’Ajuntament de Burjassot, des de la regidoria de Protecció i Drets de la Infància, que dirigeix Yolanda Andrés, ha aprovat i posat en marxa l’oferta d’un curs gratuït i telemàtic amb el títol “Curs d’iniciació a la promoció del bon tracte i de participació infantil i adolescent”.

El curs, orientat principalment a professionals relacionats directament amb la infància i l’adolescència, des d’àmbits laborals com poden ser l’educació, la sanitat, l’esport, la gestió dels serveis socials o l’oci i temps lliure dels menors, constarà de 20 hores lectives i tindrà lloc els dies, 7, 8, 9, 14, 15, 16, 21 i 22 de juny, en horari de 17h a 19:30h.

Impartit per experts en infància i adolescència procedents d’Espanya, Amèrica i Àfrica, l’equip docent, està format per l’Antonio Jiménez Hernández; Otman Ghannami, Ruth Stella Chacón i Cindy Joulieth Castro. Els continguts que s’abordaran en el curs són: drets d’infància i adolescència; promoció del bon tracte a la infància i l’adolescència; participació comunitària infantil i adolescent; incidència en polítiques públiques d’infància i adolescència i dinamització del Consell d’Infància i Adolescència de Burjassot, en fase de constitució i posada en marxa.

El curs és telemàtic i, encara que l’ideal serà que les persones que s’apunten el seguisquen en directe els dies assenyalats, en cas de no poder, les sessions es quedaran gravades, de manera que les persones que estiguen apuntades al curs podran visionar les sessions i seguir així el curs, amb posterioritat, accedint a la plataforma virtual on estiga allotjat el curs.

Per a inscriure’s, els professionals interessats han d’enviar un correu electrònic a cia@burjassot.es afegint les seues dades personals i de contacte. Serà llavors quan des de l’Ajuntament se’ls faça arribar tota la informació i documentació referent al curs.